               EURÓPAI BIZOTTSÁG
            Brüsszel, 2018.11.21.
            COM(2018) 805 final
            Ajánlás
            A TANÁCS AJÁNLÁSA
            Magyarország középtávú költségvetési célhoz vezető korrekciós pályától való jelentős, megfigyelhető eltérésének korrekciójáról
            {SWD(2018) 504 final}

               Ajánlás

               A TANÁCS AJÁNLÁSA

               Magyarország középtávú költségvetési célhoz vezető korrekciós pályától való jelentős, megfigyelhető eltérésének

                  korrekciójáról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 121. cikke (4) bekezdésére,

               tekintettel a költségvetési egyenleg felügyeletének megerősítéséről és a gazdaságpolitikák felügyeletéről és összehangolásáról szóló, 1997. július 7-i 1466/97/EK tanácsi rendeletre
                  1
                és különösen annak 10. cikke (2) bekezdésének második albekezdésére,

               tekintettel az Európai Bizottság ajánlására,

               mivel:

               (1)A Tanács 2018. június 22-én az Európai Unió működéséről szóló szerződés (EUMSZ) 121. cikkének (4) bekezdésével összhangban megállapította, hogy Magyarországon a középtávú költségvetési célhoz vezető korrekciós pályától való jelentős, megfigyelhető eltérés áll fenn, és ugyanezen a napon kibocsátott ajánlásában azt ajánlotta Magyarországnak, hogy hajtsa végre az annak biztosításához szükséges intézkedéseket, hogy a nettó elsődleges államháztartási kiadások
                  2
                nominális növekedése 2018-ban ne haladja meg a 2,8 %-ot, ami a GDP 1,0 %-át kitevő éves strukturális kiigazításnak felel meg.
                  3
                Magyarország továbbá azt az ajánlást kapta, hogy az összes rendkívüli bevételt a hiány csökkentésére használja fel, és a költségvetési konszolidációs intézkedések révén növekedésbarát módon biztosítsa az államháztartás strukturális egyenlegének tartós javulását. A Tanács 2018. október 15-i határidőt tűzött ki Magyarország számára, hogy jelentésben számoljon be az említett ajánlásra válaszul hozott intézkedésekről.

               (2)A Tanács 2018. július 13-án azt ajánlotta Magyarországnak
                  4
               , hogy 2018-ban biztosítsa a középtávú költségvetési célhoz vezető korrekciós pályától való jelentős eltérés korrekciójáról szóló, 2018. június 22-i tanácsi ajánlásnak való megfelelést. A tanácsi ajánlás szerint 2019-ben Magyarországnak biztosítania kell, hogy a nettó elsődleges államháztartási kiadások nominális növekedési rátája ne haladja meg a 3,9 %-ot, ami a GDP 0,75 %-át kitevő éves strukturális kiigazításnak felel meg.

               (3)A Bizottság 2018. szeptember 18–19-én az 1466/97/EK rendelet –11. cikke (2) bekezdésének megfelelően helyszíni ellenőrzés céljából fokozott felügyeleti látogatást tett Magyarországon. A Bizottság, miután előzetes megállapításait megküldte a magyar hatóságoknak észrevételezésre, megállapításairól 2018. november 21-én jelentésben számolt be a Tanácsnak. E megállapításokat ezt követően nyilvánosságra hozták.

               (4)A magyar hatóságok 2018. október 15-én benyújtották a 2018. június 22-i tanácsi ajánlás nyomán hozott eredményes intézkedésekről szóló jelentést
                  5
               . A magyar hatóságok által benyújtott jelentésben szereplő információkra és a Bizottság 2018. őszi előrejelzésén alapuló átfogó értékelésre tekintettel a Tanács 2018. november 21-én megállapította, hogy Magyarország a 2018. június 22-i tanácsi ajánlást követően nem tett eredményes intézkedéseket.

               (5)Mivel Magyarország nem tett eredményes intézkedéseket, és továbbra is jelentősen eltér a középtávú költségvetési céljához vezető megfelelő korrekciós pályától, indokolt, hogy az érintett tagállam az EUMSZ 121. cikkének (4) bekezdése szerinti módosított ajánlást kapjon a szükséges megfelelő intézkedésekre vonatkozóan.

               (6)A 2018. őszi bizottsági előrejelzés alapján Magyarország strukturális hiánya 2017-ben a GDP 1,7 %-ának megfelelő mértékben nőtt, 3,4 %-ra, és az előrejelzések szerint 2018-ban 0,4 %-kal tovább romlik, a GDP 3,8 %-ára. Következésképpen a strukturális hiány 2018-ban a becslések szerint a GDP 2,3 %-ának megfelelő mértékben eltér az 1,5 %-ban meghatározott középtávú költségvetési céltól.

               (7)A Tanács Magyarországnak címzett 2018. július 13-i ajánlásában 2019-re meghatározott, a GDP 0,75 %-át kitevő éves strukturális kiigazítást kiegészítve további és tartós intézkedések szükségesek ahhoz, hogy megszűnjön a kumulatív eltérés és Magyarország a korábbi ingadozások után visszatérjen a megfelelő korrekciós pályára. A középtávú célhoz vezető ajánlott korrekciós pályától való jelentős, megfigyelhető eltérés nagyságrendjére tekintettel a GDP 0,25 %-át kitevő mértékű további erőfeszítés tűnik megfelelőnek. Ez fel fogja gyorsítani a középtávú költségvetési célhoz visszavezető korrekciót.

               (8)A 2019. évi strukturális egyenleg 1,0 %-os GDP-arányos javulására vonatkozó elvárás összhangban áll a nettó elsődleges államháztartási kiadások 2019. évi legfeljebb 3,3 %-os nominális növekedésével.

               (9)A 2019. évi 1,0 %-os GDP-arányos strukturális javulás azt jelenti, hogy a Bizottság 2018. őszi előrejelzésében foglalt, 2019-re vonatkozó jelenlegi alapforgatókönyvhöz képest strukturális értelemben összesen a GDP 0,5 %-ának megfelelő mértékű kiigazításra van szükség, figyelembe véve a strukturális egyenleg 2019-re előre jelzett javulását.

               (10)Az ezen ajánlásban 2019 tekintetében megfogalmazott követelmények felülírják a Magyarországnak címzett 2018. július 13-i tanácsi ajánlásban szereplő költségvetési ajánlások megfelelő elemeit.

               (11)Magyarországnak 2019. április 15-ig – lehetőleg az 1466/97/EK rendelet 7. cikke szerint benyújtott konvergenciaprogramja részeként – jelentést kell tennie a Tanácsnak az ezen ajánlásra válaszul hozott intézkedésekről.

               (12)Ezt az ajánlást nyilvánosságra kell hozni,

               AJÁNLJA, HOGY MAGYARORSZÁG:

               (1)hajtsa végre az annak biztosításához szükséges intézkedéseket, hogy a nettó elsődleges államháztartási kiadások nominális növekedése 2019-ben ne haladja meg a 3,3 %-ot, ami a GDP 1,0 %-át kitevő éves strukturális kiigazításnak felel meg, és a tagállamot a középtávú költségvetési cél eléréséhez vezető megfelelő korrekciós pályára állítja.

               (2)az összes rendkívüli bevételt a hiány csökkentésére használja fel; a költségvetési konszolidációs intézkedések révén növekedésbarát módon biztosítsa az államháztartás strukturális egyenlegének tartós javulását.

               (3)2019. április 15-ig tegyen jelentést a Tanácsnak az ezen ajánlásra válaszul hozott intézkedésekről. A jelentésben kellő részletességgel ismertetni kell a hitelesen bejelentett intézkedéseket, kitérve azok költségvetési hatására is, továbbá a jelentésnek tartalmaznia kell a 2019-re vonatkozó aktualizált és részletes költségvetési előrejelzéseket.

               Ennek az ajánlásnak Magyarország a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        HL L 209., 1997.8.2., 1. o.

                     (2)

                        A nettó elsődleges államháztartási kiadás a teljes államháztartási kiadás, a következők kivételével: kamatkiadások, az uniós programokra fordított azon kiadások, amelyeket teljes mértékben ellentételeznek az uniós alapokból származó bevételek, valamint az álláskeresési járadékokra fordított kiadások nem diszkrecionális változásai. A hazai finanszírozású bruttó állóeszköz-felhalmozás négyéves időszakra van szétterítve, a diszkrecionális bevételi intézkedéseket, illetve a törvényben előírt bevételnövelést figyelembe veszik, a bevételi és a kiadási oldalon végrehajtott egyszeri intézkedéseket pedig nettósítják.

                     (3)

                        HL C 223., 2018.6.27., 1. o.

                     (4)

                        A Tanács ajánlása (2018. július 13.) Magyarország 2018. évi nemzeti reformprogramjáról, amelyben véleményezi Magyarország 2018. évi konvergenciaprogramját (HL C 320., 2018.9.10., 72. o.).

                     (5)

                        https://ec.europa.eu/info/files/hungary-report-council-recommendations-under-significant-deviation-procedure_hu


               EURÓPAI BIZOTTSÁG
            Brüsszel, 2017.12.20.
            COM(2017) 809 final
            Ajánlás
            A TANÁCS HATÁROZATA
            az Európai Unió és az Egyiptomi Arab Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes egyiptomi hatóságok között a súlyos bűncselekmények és a terrorizmus elleni küzdelem céljából történő cseréjéről szóló megállapodásra vonatkozó tárgyalások megkezdésére való felhatalmazásról

               INDOKOLÁS

               1.AZ AJÁNLÁS HÁTTERE

               A globalizált világban, ahol a súlyos bűncselekmények és a terrorizmus egyre inkább transznacionálissá és sokrétűbbé válnak, a polgárok biztonsága érdekében a bűnüldöző hatóságoknak teljes mértékben fel kell készülniük a külső partnerekkel való együttműködésre. Az Europol számára ezért lehetővé kell tenni, hogy a feladatai ellátásához szükséges mértékben személyes adatokat cseréljen harmadik országok bűnüldözési hatóságaival.

               Az (EU) 2016/794 rendelet
                  1
                2017. május 1-jei hatálybalépése óta és a Szerződés értelmében a Bizottság az Unió nevében felelős a személyes adatoknak az Europollal folytatott cseréjére vonatkozóan a harmadik országokkal megkötendő nemzetközi megállapodások tárgyalásáért. Amennyiben ez szükséges a feladatainak ellátásához, az Europol a személyes adatok cseréjéhez önmagukban jogi alapot nem képező munkamegállapodások és igazgatási megállapodások révén együttműködési kapcsolatokat alakíthat ki és tarthat fenn harmadik országokkal.

               Figyelembe véve az európai biztonsági stratégiában
                  2
               , a Tanács következtetéseiben
                  3
                és a globális stratégiában
                  4
                vázolt politikai stratégiát, a bűnüldöző hatóságok operatív igényeit EU-szerte, valamint az e területen való szorosabb együttműködés lehetséges előnyeit, a Bizottság szükségesnek tartja, hogy rövid távon tárgyalásokat kezdjen nyolc országgal, amint azt a valódi és hatékony biztonsági unió előkészítése terén elért eredményekről szóló 11. jelentés
                  5
                is megállapította.

               A Bizottság az Europol operatív igényeit figyelembe véve értékelte a prioritást élvező országokat. A 2016–2020 közötti időszakra szóló Europol-stratégia a mediterrán térséget a megerősített partnerségek prioritásaként határozza meg
                  6
               . Az Europol 2017–2020 közötti időszakra vonatkozó külső stratégiája hangsúlyozza továbbá az Europol és a Közel-Kelet/Észak-Afrika közötti szorosabb együttműködés szükségességét a jelenlegi, a terrorfenyegetettség és a migrációval kapcsolatos kihívások
                  7
                miatt.

               Az Europol a régió országaival még nem kötött semmilyen megállapodást.

               Ezen ajánlás kifejezetten az Egyiptommal folytatott tárgyalásokra vonatkozik, jóllehet minden közel-keleti és észak-afrikai országgal való együttműködést az egész régió összefüggésében kell szemlélni. A régióban uralkodó jelenlegi instabilitás, különösen a Líbiában elhúzódó konfliktusok jelentős hosszú távú biztonsági fenyegetést jelentenek az EU számára, amellyel sürgősen foglalkozni kell. Ez egyaránt érinti a terrorizmus és az ahhoz kapcsolódó szervezett bűnözés elleni hatékony küzdelmet
                  8
               , valamint a migrációval kapcsolatos kihívásokat, melyek közé tartozik az irreguláris migráció és az emberkereskedelem elősegítése. A helyi bűnüldözéssel való együttműködés kulcsfontosságú e kihívások kezelése szempontjából.

               Politikai háttér

               Egyiptom az EU kulcsfontosságú partnere és központi szerepet játszhat a béke, a jólét és a stabilitás előmozdításában a déli szomszédság országaiban. Az EU és Egyiptom közötti együttműködés általános keretét a 2004 óta hatályban lévő társulási megállapodás jelenti
                  9
               .

               E kereten belül és a felülvizsgált európai szomszédságpolitikával összhangban
                  10
                az EU és Egyiptom 2017-ben megállapodást kötött azokról a prioritásokról, amelyekre a partnerek közötti együttműködés 2017 és 2020 között összpontosít majd
                  11
               . A partnerségi prioritások között szerepel a külpolitika terén kialakított partnerség és a stabilizációs folyamatban való együttműködés megerősítése, nevezetesen a jó kormányzás, az emberi jogok, a biztonság és a migráció terén. Különösen nagy a biztonságnak és a terrorizmus és az erőszakos szélsőségesség elleni küzdelemnek, valamint a radikalizálódás megelőzésének a relevanciája. A migráció is az együttműködés kiemelt területei közé tartozik azzal a kettős céllal, hogy kezeljék az irreguláris migrációt kiváltó okokat és fejlesszék a migráció szabályozásának stratégiáit.

               Az EU és Egyiptom a 2016 szeptemberében tartott, első magas szintű terrorizmusellenes konzultációt követő intézkedésként megerősítette, hogy közös érdeküket szolgálja a biztonság és a terrorizmus elleni küzdelem terén folytatott együttműködés megszilárdítása. E konzultáció során az együttműködés potenciális területeként azonosították a radikalizálódás megelőzését, a bűnüldözési és igazságügyi együttműködést, a határellenőrzést, a robbanóanyagok felderítését, valamint a légi közlekedés és a repülőterek védelmét.

               Az EU és Egyiptom szintén partnerek a terrorizmus elleni küzdelem világfórumán és a Dáis elleni nemzetközi koalícióban.

               Az uniós támogatás – a márciusban megállapodott részletes munkatervvel – elősegítette az egyiptomi bűnüldözési és igazságügyi hatóságok számára a 2016. évi csempészetellenes jogszabályok végrehajtását. Az egyiptomi hatóságok az Európai Határ- és Partvédelmi Ügynökséggel való jövőbeni együttműködés lehetőségét is vizsgálják.

               Operatív szükségletek

               A súlyos és szervezett bűnözés általi fenyegetettség 2017. évi értékelésében
                  12
                és a terrorizmus európai uniós helyzetéről és tendenciáiról szóló 2017. évi jelentésben
                  13
                rendelkezésre álló adatok, valamint többek között az Europol belső szakértői ismeretei alapján az Egyiptommal folytatott együttműködésre különösen a következő bűnözési jelenségek leküzdése érdekében van szükség:

               Terrorizmus: Konkrétan a Dáis és egyéb terrorista csoportok okozta fenyegetettség komoly kihívást jelent Egyiptom és az EU biztonsága számára egyaránt, hiszen mindkettő volt már terrrortámadások célpontja. Európai és egyiptomi terroristák is utaztak konfliktusövezetekbe, hogy ott kiképzést kapjanak vagy harcoljanak. Külön aggodalomra ad okot, hogy a terrorista csoportok határokon átívelően, többek között Líbián keresztül képesek működni. A szorosabb bűnüldözési együttműködés – egyebek mellett a személyes adatok cseréje – hozzájárul majd ahhoz, hogy felderítsék és büntetőeljárás alá vonják a terrorizmussal gyanúsított személyeket, megelőzzék a terrorizmussal összefüggő célú külföldre utazást (ideértve a migránsok beszivárgásának veszélyét és az egyéb konfliktusövezetekbe való áthelyezést), az internet terroristák általi kihasználását és a terrorizmus finanszírozását, (egyebek mellett a szervezett bűnözéssel való kapcsolattartást).

               Migránscsempészés: Az egyiptomi hatóságok határozott fellépésének köszönhetően 2016 első feléhez képest jelentős mértékben csökkent az Egyiptomból az EU-ba irányuló irreguláris migránsok száma. A Líbiában uralkodó instabil helyzet is rámutat arra, hogy folytatni kell a szoros együttműködést, ideértve az operatív együttműködést is, amelyet a továbbiakban támogat majd a decemberben indított EU–Egyiptom közötti migrációs párbeszéd. A hatékony és összehangolt egyiptomi csempészhálózatokat elsősorban Afrika szarva, Szudán és Egyiptom lakosai használják. Az egyiptomi hatóságokkal való együttműködés szintén releváns lenne a közokirat-hamisításban részt vevő szervezett bűnözői csoportokra való összpontosítás érdekében, ami még lényegesebb a migránscsempészéssel összefüggésben.

               Kábítószerek: Jóllehet Egyiptom nem számít a tiltott kábítószerek vagy robbanóanyagok legfontosabb forrásországának, mégis jelentős piacot jelent a hasis és a tramadol (vényköteles kábító fájdalomcsillapító) országon belüli terjesztőinek. Egyiptom továbbra is tranzitországnak tekintendő; az elmúlt két évben több jelentős heroinszállítmányt foglaltak le, elsősorban a Közel-Keleten és Egyiptomban.

               Tiltott fegyverkereskedelem: A bűnözési ráta és a Líbiából történő fegyvercsempészet a 2011. évi felkelést követően drasztikusan megemelkedett. Ennek oka a rendőri erőket jellemző zűrzavaros helyzet, a politikai és biztonsági felfordulás és a felkelés idején a börtönökből való tömeges kiszabadulás. Ez rövid és hosszú távon egyaránt veszélyezteti a biztonságot. Az Egyiptommal való együttműködés ezért stratégiai prioritást jelent, egyrészt az illegális tűzfegyverek szomszédos országokba való áramlásának lassítása, másrészt az EU-ba irányuló, a földközi-tengeri térségben konténerhajókon, kompokon és kisebb csónakokon zajló csempészet megelőzése érdekében.

               Hamisított áruk: A szellemitulajdon-jogok megsértése az illegális bevételek jelentős forrása.

               2.AZ AJÁNLÁS JOGI ELEMEI

               A Bűnüldözési Együttműködés Európai Uniós Ügynökségéről (Europol) szóló (EU) 2016/794 rendelet meghatározza az Europol jogi keretét, különösen annak céljait, feladatait, hatáskörét, az adatvédelmi biztosítékokat és a külső partnerekkel való együttműködés módjait.

               Ez az ajánlás összhangban áll az Europol-rendelet rendelkezéseivel.

               Ezen ajánlás célja, hogy a Tanács felhatalmazza a Bizottságot arra, hogy az EU nevében tárgyalásokat folytasson a jövőbeni megállapodásról. A Tanács számára a tárgyalások megkezdésének engedélyezésére vonatkozó jogalap az EUMSZ 218. cikkének (3) és (4) bekezdése.

               Az Európai Unió működéséről szóló szerződés 218. cikkével összhangban az Európai Unió és Egyiptom közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes egyiptomi hatóságok között a súlyos bűncselekmények és a terrorizmus elleni küzdelem céljából történő cseréjéről szóló megállapodás tekintetében az Unió tárgyalójává a Bizottságot kell kijelölni.

               Ajánlás

               A TANÁCS HATÁROZATA

               az Európai Unió és az Egyiptomi Arab Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes egyiptomi hatóságok között a súlyos bűncselekmények és a terrorizmus elleni küzdelem céljából történő cseréjéről szóló megállapodásra vonatkozó tárgyalások megkezdésére való felhatalmazásról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre (EUMSZ) és különösen annak 218. cikke (3) és (4) bekezdésére,

               tekintettel az Európai Bizottság ajánlására,

               mivel:

               (1)Az (EU) 2016/794 európai parlamenti és tanácsi rendeletet
                  14
                2016. május 11-én fogadták el, és 2017. május 1-jétől kell alkalmazni.

               (2)E rendelet és különösen annak 25. cikke meghatározza a személyes adatoknak a Bűnüldözési Együttműködés Európai Uniós Ügynökségétől (Europol) a harmadik országok és nemzetközi szervezetek részére történő átadásának szabályait. Az Europol az Unió és egy adott harmadik ország között az EUMSZ 218. cikke alapján kötött nemzetközi megállapodás alapján továbbíthat személyes adatokat e harmadik ország hatósága számára az egyének magánéletének, alapvető jogainak és szabadságainak védelmére vonatkozó megfelelő biztosítékokról.

               (3)Tárgyalásokat kell kezdeni az Európai Unió és az Egyiptomi Arab Köztársaság közötti ilyen jellegű megállapodás megkötése céljából.

               (4)E megállapodás tiszteletben tartja az alapvető jogokat és tekintetbe veszi az Európai Unió Alapjogi Chartája által elismert elveket, így a Charta 7. cikkében elismert, a magánélet és a családi élet tiszteletben tartásához való jogot, a Charta 8. cikkében elismert, a személyes adatok védelméhez való jogot, valamint a Charta 47. cikkében elismert, a hatékony jogorvoslathoz és a tisztességes eljáráshoz való jogot. A megállapodást az említett jogoknak és elveknek megfelelően kell alkalmazni,

               ELFOGADTA EZT A HATÁROZATOT:

               1. cikk

               A Bizottság felhatalmazást kap arra, hogy az Unió nevében tárgyalásokat folytasson az Európai Unió és az Egyiptomi Arab Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes egyiptomi hatóságok között a súlyos bűncselekmények és a terrorizmus elleni küzdelem céljából történő cseréjéről.

               2. cikk

               A tárgyalási irányelveket a melléklet tartalmazza.

               3. cikk

               A tárgyalásokat a(z) [a Tanács által beillesztendő különbizottság]-gal egyeztetve kell lefolytatni.

               4. cikk

               Ennek a határozatnak a Bizottság címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A 2016. május 11-i (EU) 2016/794 rendelet (HL L 135., 2016.5.24., 53. o.).

                     (2)

                        COM(2015) 185 final.

                     (3)

                        10384/17. sz. tanácsi dokumentum, 2017. június 19.

                     (4)

                        Közös jövőkép, közös fellépés: Erősebb Európa – Globális stratégia az Európai Unió kül- és biztonságpolitikájára vonatkozóan
                  http://europa.eu/globalstrategy/en

                     (5)

                        COM(2017) 608 final.

                     (6)

                        Az Europol 2016–2020 közötti stratégiája, amelyet az Europol igazgatótanácsa 2015. december 1-jén fogadott el,
                  https://www.europol.europa.eu/publications-documents/europol-strategy-2016-2020

                     (7)

                        Az Europol 2017–2020 közötti külső stratégiája, amelyet az Europol igazgatótanácsa 2016. december 13-án fogadott el, EDOC#865852v3.

                     (8)

                        Az Europol szerint a régióban elkövetett szervezett bűnözés a lőfegyverek tiltott kereskedelmét, a kábítószer-kereskedelmet, a pénzügyi bűncselekményeket, többek között a pénzmosást és a kiberbűnözést is magában foglalja.

                     (9)

                  http://eeas.europa.eu/node/8200_en

                     (10)

                  http://eeas.europa.eu/node/8201_en

                     (11)

                  https://eeas.europa.eu/sites/eeas/files/eu-egypt-pps.pdf

                     (12)

                  https://www.europol.europa.eu/socta/2017

                     (13)

                  https://www.europol.europa.eu/sites/default/files/documents/tesat2017.pdf

                     (14)

                        A 2016. május 11-i (EU) 2016/794 rendelet (HL L 135., 2016.5.24., 53. o.).

    ---documentbreak---

               EURÓPAI BIZOTTSÁG
            Brüsszel,2017.12.20.
            COM(2017) 809 final
            MELLÉKLET
            a következőhöz:
            Ajánlás A TANÁCS HATÁROZATA
            Irányelvek az Európai Unió és az Egyiptomi Arab Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol) és a súlyos bűncselekmények és a terrorizmus elleni küzdelemben illetékes egyiptomi hatóságok közötti cseréjéről szóló megállapodásról folytatandó tárgyalásokhoz

               MELLÉKLET

               Irányelvek az Európai Unió és az Egyiptomi Arab Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol) és a súlyos bűncselekmények és a terrorizmus elleni küzdelemben illetékes egyiptomi hatóságok közötti cseréjéről szóló megállapodásról folytatandó tárgyalásokhoz

               A tárgyalások során a Bizottságnak az alábbiakban részletezett célkitűzések elérésére kell törekednie.

               (1)A megállapodás célja, hogy jogalapot biztosítson a személyes adatoknak az Europol és Egyiptom illetékes hatóságai közötti továbbításához annak érdekében, hogy támogassa és megerősítse az ország és a tagállamok illetékes hatóságainak tevékenységét, valamint kölcsönös együttműködésüket a súlyos nemzetközi bűncselekmények és terrorizmus megelőzése és leküzdése terén, ugyanakkor megfelelő biztosítékokat nyújtson a magánélet, a személyes adatok, valamint az egyének alapvető jogai és szabadságai védelme tekintetében.

               (2)A célhoz kötöttség érdekében a megállapodás alapján történő együttműködés kizárólag az (EU) 2016/794 rendelet 3. cikke alapján az Europol hatáskörébe tartozó bűncselekményekre és kapcsolódó bűncselekményekre (a továbbiakban együttesen: bűncselekmények) vonatkozik. Az együttműködésnek különösen a terrorizmus elleni küzdelmet, a radikalizálódás megelőzését, a szervezett bűnözés – konkrétan a migránscsempészés, a kábítószer-kereskedelem, a tűzfegyverek és a hamisított áruk tiltott kereskedelme, valamint a kiberbűnözés – elleni küzdelmet kell céloznia.

               (3)Az Europol és az egyiptomi illetékes hatóságok közötti személyes adatok cseréje tekintetében a megállapodásnak világosan és pontosan meg kell határoznia – állampolgárságra és lakóhelyre való tekintet nélkül – a személyes adatok védelmére, valamint az egyének alapvető jogaira és szabadságaira vonatkozó szükséges biztosítékokat és ellenőrzéseket.

               Különösen a következőket kell megemlíteni:

               a)Egyértelműen és pontosan meg kell határozni a személyes adatoknak a megállapodás keretében történő, a Felek általi kezelése céljait, amelyek a megállapodásban említett bűncselekmények és terrorizmus megelőzése és az ezek elleni küzdelem céljából az egyes esetekben szükséges mértéknél nem lehetnek szélesebb körűek.

               b)A megállapodással összhangban az Europol által továbbított személyes adatokat méltányosan, jogszerű módon és kizárólag azon célokra kell feldolgozni, amelyekre azokat továbbították. A megállapodás lehetőséget biztosít az Europol számára, hogy az adattovábbításkor jelezze a hozzáférésre vagy használatra vonatkozó korlátozásokat, ideértve az adatok továbbítását, törlését vagy megsemmisítését is. A személyes adatoknak megfelelőnek és relevánsnak kell lenniük, és az e célból szükséges mértékre kell korlátozódniuk. Pontosnak és naprakésznek kell lenniük. A személyes adatokat legfeljebb a továbbítás céljának eléréséhez szükséges ideig lehet megőrizni.

               c)Tilos a faji vagy etnikai hovatartozásra, a politikai véleményre, a vallási vagy világnézeti meggyőződésre, a szakszervezeti tagságra, a genetikai adatokra, valamint a személyek egészségére és szexuális életére vonatkozó adatok Europol általi továbbítása, kivéve, ha az – a megfelelő biztosítékok mellett – a megállapodásban említett bűncselekmények megelőzése vagy leküzdése érdekében az egyedi esetekben feltétlenül szükséges és arányos mértékű. A megállapodásnak konkrét biztosítékokat is tartalmaznia kell azon személyes adatok továbbítása tekintetében, amelyek a bűncselekmények áldozataira, a tanúkra vagy a bűncselekményekről információkat szolgáltatni képes egyéb személyekre, valamint a kiskorúakra vonatkoznak.

               d)A megállapodás a betekintési jogra, valamint a helyesbítéshez és a törléshez való jogra vonatkozó szabályok megállapításával biztosítja azon személyek érvényesíthető jogait, akiknek a személyes adatait kezelik, ideértve azokat a különleges indokokat, amelyek lehetővé teszik a szükséges és arányos korlátozásokat. A megállapodás továbbá közigazgatási és bírósági jogorvoslathoz való érvényesíthető jogot biztosít minden olyan személy számára, akiknek az adatait a megállapodás értelmében kezelik, és garantálja a hatékony jogorvoslatot.

               e)A megállapodás megállapítja a személyes adatok tárolására, felülvizsgálatára, helyesbítésére és törlésére, továbbá az adatnaplózás és dokumentálás céljából történő nyilvántartásra, valamint az egyének számára rendelkezésre bocsátandó információkra vonatkozó szabályokat. Emellett a személyes adatok automatizált feldolgozása tekintetében rendelkeznie kell a biztosítékokról.

               f)A megállapodás meghatározza azon kritériumokat, amelyek alapján az adatok forrásának megbízhatóságát és pontosságát fel kell tüntetni.

               g)A megállapodás magában foglalja a személyes adatok biztonságának a megfelelő technikai és szervezési intézkedések révén történő biztosítására vonatkozó kötelezettséget, ideértve, hogy kizárólag engedéllyel rendelkező személyek számára teszi lehetővé a személyes adatokhoz való hozzáférést. A megállapodás magában foglalja a megállapodás értelmében továbbított személyes adatokat érintő adatvédelmi incidens esetén az értesítési kötelezettséget is.

               h)Az Egyiptom illetékes hatóságaitól származó információknak Egyiptom más hatóságai felé történő továbbítása csak a megállapodás céljaira engedélyezhető, és azt a megfelelő feltételekhez és biztosítékokhoz kell kötni.

               i)Az Egyiptom illetékes hatóságaitól valamely harmadik ország hatóságai részére történő adattovábbításra a h) ponttal megegyező feltételeket kell alkalmazni, azzal a kiegészítő feltétellel, hogy az ilyen adattovábbítás csak olyan harmadik országok számára engedélyezhető, amelyek tekintetében az Europol az (EU) 2016/794 rendelet 25. cikkének (1) bekezdése alapján jogosult a személyes adatok továbbítására.

               j)A megállapodásnak biztosítania kell az adatvédelemért felelős egy vagy több független közhatóság által megvalósított felügyelet rendszerét, amelyek hatékony vizsgálati és beavatkozási hatáskörrel rendelkeznek a személyes adatokat/kicserélt információkat felhasználó egyiptomi közhatóságok feletti felügyelet gyakorlására, valamint a bírósági eljárásokban való részvételre. A független hatóságok hatáskörrel rendelkeznek különösen a személyes adataik felhasználásával kapcsolatban az egyénektől érkező panaszok elbírálására. A személyes adatokat felhasználó közhatóságok felelősek a személyes adatok védelmére vonatkozó – a megállapodás szerinti – szabályok betartásáért.

               (4)A megállapodás az értelmezése és alkalmazása tekintetében hatékony vitarendezési mechanizmust hoz létre annak biztosítására, hogy a Felek betartsák a kölcsönösen elfogadott szabályokat.

               (5)A megállapodásnak a hatálybalépésre és érvényességre vonatkozó rendelkezést, valamint egy olyan rendelkezést kell tartalmaznia, amely szerint valamelyik Fél megszüntetheti vagy felfüggesztheti a megállapodást.

               (6)A megállapodás szükség esetén záradékot tartalmazhat annak területi alkalmazásának kezeléséről.

               (7)A megállapodás rendelkezéseket tartalmazhat a megállapodás nyomon követésére és időszakos értékelésére vonatkozóan.

               (8)E tárgyalásokkal összefüggésben a Bizottság támogatja Egyiptomnak az Európa Tanácsnak a személyes adatok gépi feldolgozása során az egyének védelméről szóló egyezményéhez (a továbbiakban: 108. sz. egyezmény) való csatlakozását.

               (9)A megállapodás angol, bolgár, cseh, dán, észt, finn, francia, görög, holland, horvát, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven egyaránt hiteles, és egy erre a célra beiktatott záradékot tartalmaz.


               EURÓPAI BIZOTTSÁG
            Brüsszel, 2017.12.20.
            COM(2017) 811 final
            Ajánlás
            A TANÁCS HATÁROZATA
            az Európai Unió és az Algériai Demokratikus és Népi Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes algériai hatóságok között a súlyos bűncselekmények és a terrorizmus elleni küzdelem céljából történő cseréjéről szóló megállapodásra vonatkozó tárgyalások megkezdésére való felhatalmazásról

               INDOKOLÁS

               1.AZ AJÁNLÁS HÁTTERE

               A globalizált világban, ahol a súlyos bűncselekmények és a terrorizmus egyre inkább transznacionálissá és sokrétűbbé válnak, a polgárok biztonsága érdekében a bűnüldöző hatóságoknak teljes mértékben fel kell készülniük a külső partnerekkel való együttműködésre. Az Europol számára ezért lehetővé kell tenni, hogy a feladatai ellátásához szükséges mértékben személyes adatokat cseréljen harmadik országok bűnüldözési hatóságaival.

               Az (EU) 2016/794 rendelet
                  1
                2017. május 1-i hatálybalépése óta és a Szerződés értelmében a Bizottság az Unió nevében felelős a személyes adatoknak az Europollal folytatott cseréjére vonatkozóan a harmadik országokkal megkötendő nemzetközi megállapodások tárgyalásáért. Amennyiben ez szükséges a feladatainak ellátásához, az Europol a személyes adatok cseréjéhez önmagukban jogi alapot nem képező munkamegállapodások és igazgatási megállapodások révén együttműködési kapcsolatokat alakíthat ki és tarthat fenn harmadik országokkal.

               Figyelembe véve az európai biztonsági stratégiában
                  2
               , a Tanács következtetéseiben
                  3
                és a globális stratégiában
                  4
                vázolt politikai stratégiát, a bűnüldöző hatóságok operatív igényeit EU-szerte, valamint az e területen való szorosabb együttműködés lehetséges előnyeit, a Bizottság szükségesnek tartja, hogy rövid távon tárgyalásokat kezdjen nyolc országgal, amint azt a valódi és hatékony biztonsági unió előkészítése terén elért eredményekről szóló 11. jelentés
                  5
                is megállapította.

               A Bizottság az Europol operatív igényeit figyelembe véve értékelte a prioritást élvező országokat. A 2016–2020 közötti időszakra szóló Europol-stratégia a mediterrán térséget a megerősített partnerségek prioritásaként határozza meg
                  6
               . Az Europol 2017–2020 közötti időszakra vonatkozó külső stratégiája hangsúlyozza továbbá az Europol és a Közel-Kelet/Észak-Afrika közötti szorosabb együttműködés szükségességét a jelenlegi, a terrorfenyegetettség és a migrációval kapcsolatos kihívások
                  7
                miatt.

               Az Europol a régió országaival még nem kötött semmilyen megállapodást.

               Ezen ajánlás kifejezetten az Algériával folytatott tárgyalásokra vonatkozik, jóllehet minden közel-keleti és észak-afrikai országgal való együttműködést az egész régió összefüggésében kell szemlélni. A régióban uralkodó jelenlegi instabilitás, különösen a Líbiában és a Száhel-övezetben elhúzódó konfliktusok jelentős hosszú távú biztonsági fenyegetést jelentenek az EU számára, amellyel sürgősen foglalkozni kell. Ez egyaránt érinti a terrorizmus és az ahhoz kapcsolódó szervezett bűnözés elleni hatékony küzdelmet
                  8
               , valamint a migrációval kapcsolatos kihívásokat, melyek közé tartozik az irreguláris migráció és az emberkereskedelem elősegítése. A helyi bűnüldözéssel való együttműködés kulcsfontosságú e kihívások kezelése szempontjából.

               Politikai háttér

               Algéria az EU stratégiai fontosságú partnere, amit a Maghreb-térségben elfoglalt helye és a regionális szinten és az Afrikai Unióban betöltött szerepe egyaránt indokol. Algéria stratégiai szempontból központi szerepet játszik a földközi-tengeri térségben, és a Szahara és a Száhil-régió stabilizációjának kulcsfontosságú szereplője. Az ország – saját területén belül – rendkívül aktív a terrorizmus elleni küzdelem terén.

               Az EU–Algéria Társulási Tanács 2017 márciusában a biztonságról szóló párbeszéd megerősítésére irányuló partnerségi prioritásokat fogadott el. Az azonosított prioritások között szerepel a migráció és a biztonság
                  9
               . Az EU és Algéria 2017 októberében folytatott első ízben magas szintű informális párbeszédet a terrorizmus elleni küzdelemről és a regionális biztonságról
                  10
               . Ebből az alkalomból a résztvevők kifejezték hajlandóságukat az iránt, hogy a továbbiakban is keresik a biztonság és a terrorizmus elleni küzdelem terén folytatott kétoldalú együttműködésük megszilárdításának lehetőségeit. A résztvevők elsősorban azon kritikus területeket azonosították, amelyeken különösen előnyös lenne az együttműködés. Ezek a következők: deradikalizáció; az Europol és Algéria közötti együttműködés; a szervezett bűnözés, többek között a lőfegyverek tiltott kereskedelme és a kiberbűnözés elleni küzdelem; a terrorizmus finanszírozása elleni küzdelem; valamint törvényszéki orvostani vizsgálatok.

               Algéria és az EU a terrorizmus elleni küzdelem világfórumának tagjai. A vegyi, biológiai, radiológiai és nukleáris kockázatok mérséklésével foglalkozó uniós finanszírozású, regionális kiválósági központok egyike Algírban található.

               Operatív szükségletek

               A súlyos és szervezett bűnözés általi fenyegetettség 2017. évi értékelésében
                  11
                és a terrorizmus európai uniós helyzetéről és tendenciáiról szóló 2017. évi jelentésben
                  12
                rendelkezésre álló adatok, valamint többek között az Europol belső szakértői ismeretei alapján az Algériával folytatott együttműködésre különösen a következő bűnözési jelenségek leküzdése érdekében van szükség:

               Terrorizmus: Algériára és az EU-ra egyaránt fenyegetést jelentenek a régióban (többek között Líbiában és a Száhel-övezetben) működő terrorista csoportok. A fenyegetettségi helyzet és az új trendek beazonosításának javításán felül szorosabb együttműködésre – egyebek mellett a személyes adatok cseréjére – van szükség annak érdekében, hogy kezeljék a külföldi terrorista harcosok (köztük a kettős állampolgársággal vagy jogszerű tartózkodási engedéllyel rendelkező gyanúsítottak) által jelentett veszélyt és hogy felderítsék, megelőzzék és büntetőeljárás alá vonják a terrorizmussal összefüggő célú külföldre utazást, az internet terroristák általi kihasználását, a terrorizmus finanszírozását, valamint a szervezett bűnözéssel való kapcsolattartást.

               Migránscsempészés: A szervezett migránscsempész-tevékenység létező jelenség Algériában, és az irreguláris migránsok még mindig az Unióba tartó útjuk tranzitállomásaként használják az országot. Emellett továbbra is fennáll annak a kockázata is, hogy Dél-Algériát használják a Líbiába tartó irreguláris migráció céljára. Az algériai hatóságokkal való együttműködés szintén releváns lenne a migránscsempészéshez kapcsolódó bűncselekmény, azaz a közokirat-hamisítás kezelése érdekében.

               Tiltott fegyverkereskedelem: A közel-keleti és észak-afrikai régióban uralkodó instabilitás és különösen a Líbiában és Szíriában fennálló konfliktusok miatt számottevő mértékben fokozódott a fegyverkereskedelem a régióban. Ez rövid és hosszú távon egyaránt veszélyezteti a biztonságot. Algéria továbbá a Száhel-övezet felé és onnan vezető természetes útvonalon helyezkedik el. Az algériai határellenőrzés ezért stratégiai prioritást jelent, egyrészt az illegális tűzfegyverek szomszédos országokba való áramlásának lassítása, másrészt az EU-ba irányuló, a földközi-tengeri térségben konténerhajókon, kompokon és kisebb csónakokon zajló csempészet megelőzése érdekében.

               Kábítószer-kereskedelem: A Közel-Kelet és Észak-Afrika a kábítószerek jelentős forráshelye, tranzitállomása és fogyasztóhelye. A régió északi részén található állandó ügyfélkör, a Száheli-övezetet átszelő, dél felé vezető csempészútvonal és a kelet-nyugati irányú heroincsempész-útvonal miatt a régió befolyást gyakorol a térségre, ugyanakkor pedig a régióra is kedvezőtlen hatást fejt ki a tiltott szerek használata és előállítása.

               Algériában 2000 óta nagy mennyiségű hasist foglaltak le. Algériában 2016-ban a kokainútvonalakra vonatkozó uniós finanszírozású program (a repülőtéri kommunikációs projekt – AIRCOP elnevezésű eleme) révén létrejött a repülőtéri kábítószerkereskedelem-akadályozással foglalkozó csoport (Joint Airport Interdiction Task Force – JAITF) közös jogi hatósága.

               2.AZ AJÁNLÁS JOGI ELEMEI

               A Bűnüldözési Együttműködés Európai Uniós Ügynökségéről (Europol) szóló (EU) 2016/794 rendelet meghatározza az Europol jogi keretét, különösen annak céljait, feladatait, hatáskörét, az adatvédelmi biztosítékokat és a külső partnerekkel való együttműködés módjait.

               Ez az ajánlás összhangban áll az Europol-rendelet rendelkezéseivel.

               Ezen ajánlás célja, hogy a Tanács felhatalmazza a Bizottságot arra, hogy az EU nevében tárgyalásokat folytasson a jövőbeni megállapodásról. A Tanács számára a tárgyalások megkezdésének engedélyezésére vonatkozó jogalap az EUMSZ 218. cikkének (3) és (4) bekezdése.

               Az Európai Unió működéséről szóló szerződés 218. cikkével összhangban az Európai Unió és az Algériai Demokratikus és Népi Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes algériai hatóságok között a súlyos bűncselekmények és a terrorizmus elleni küzdelem céljából történő cseréjéről szóló megállapodás tekintetében az Unió tárgyalójává a Bizottságot kell kijelölni.

               Ajánlás

               A TANÁCS HATÁROZATA

               az Európai Unió és az Algériai Demokratikus és Népi Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes algériai hatóságok között a súlyos bűncselekmények és a terrorizmus elleni küzdelem céljából történő cseréjéről szóló megállapodásra vonatkozó tárgyalások megkezdésére való felhatalmazásról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre (EUMSZ) és különösen annak 218. cikke (3) és (4) bekezdésére,

               tekintettel az Európai Bizottság ajánlására,

               mivel:

               (1)Az (EU) 2016/794 európai parlamenti és tanácsi rendeletet
                  13
                2016. május 11-én fogadták el, és 2017. május 1-jétől kell alkalmazni.

               (2)E rendelet és különösen annak 25. cikke meghatározza a személyes adatoknak a Bűnüldözési Együttműködés Európai Uniós Ügynökségétől (Europol) a harmadik országok és nemzetközi szervezetek részére történő átadásának szabályait. Az Europol az Unió és egy adott harmadik ország között az EUMSZ 218. cikke alapján kötött nemzetközi megállapodás alapján továbbíthat személyes adatokat e harmadik ország hatósága számára az egyének magánéletének, alapvető jogainak és szabadságainak védelmére vonatkozó megfelelő biztosítékokról.

               (3)Tárgyalásokat kell kezdeni az Európai Unió és az Algériai Demokratikus és Népi Köztársaság közötti ilyen jellegű megállapodás megkötése céljából.

               (4)E megállapodás tiszteletben tartja az alapvető jogokat és tekintetbe veszi az Európai Unió Alapjogi Chartája által elismert elveket, így a Charta 7. cikkében elismert, a magánélet és a családi élet tiszteletben tartásához való jogot, a Charta 8. cikkében elismert, a személyes adatok védelméhez való jogot, valamint a Charta 47. cikkében elismert, a hatékony jogorvoslathoz és a tisztességes eljáráshoz való jogot. A megállapodást az említett jogoknak és elveknek megfelelően kell alkalmazni,

               ELFOGADTA EZT A HATÁROZATOT:

               1. cikk

               A Bizottság felhatalmazást kap arra, hogy az Unió nevében tárgyalásokat folytasson az Európai Unió és az Algériai Demokratikus és Népi Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes algériai hatóságok között a súlyos bűncselekmények és a terrorizmus elleni küzdelem céljából történő cseréjéről.

               2. cikk

               A tárgyalási irányelveket a melléklet tartalmazza.

               3. cikk

               A tárgyalásokat a(z) [a Tanács által beillesztendő különbizottság]-gal egyeztetve kell lefolytatni.

               4. cikk

               Ennek a határozatnak a Bizottság címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A 2016. május 11-i (EU) 2016/794 rendelet (HL L 135., 2016.5.24., 53. o.).

                     (2)

                        COM(2015) 185 final.

                     (3)

                        10384/17. sz. tanácsi dokumentum, 2017. június 19.

                     (4)

                        Közös jövőkép, közös fellépés: Erősebb Európa – Globális stratégia az Európai Unió kül- és biztonságpolitikájára vonatkozóan
                  http://europa.eu/globalstrategy/en

                     (5)

                        COM(2017) 608 final.

                     (6)

                        Az Europol 2016–2020 közötti stratégiája, amelyet az Europol igazgatótanácsa 2015. december 1-jén fogadott el,
                  https://www.europol.europa.eu/publications-documents/europol-strategy-2016-2020

                     (7)

                        Az Europol 2017–2020 közötti külső stratégiája, amelyet az Europol igazgatótanácsa 2016. december 13-án fogadott el, EDOC#865852v3.

                     (8)

                        Az Europol szerint a régióban elkövetett szervezett bűnözés a lőfegyverek tiltott kereskedelmét, a kábítószer-kereskedelmet, a pénzügyi bűncselekményeket, többek között a pénzmosást és a kiberbűnözést is magában foglalja.

                     (9)

                  http://www.consilium.europa.eu/hu/press/press-releases/2017/03/13/eu-algeria

                     (10)

                  https://eeas.europa.eu/headquarters/headquarters-homepage/34285/node/34285_en

                     (11)

                  https://www.europol.europa.eu/socta/2017/

                     (12)

                  https://www.europol.europa.eu/sites/default/files/documents/tesat2017.pdf

                     (13)

                        A 2016. május 11-i (EU) 2016/794 rendelet (HL L 135., 2016.5.24., 53. o.).

    ---documentbreak---

               EURÓPAI BIZOTTSÁG
            Brüsszel,2017.12.20.
            COM(2017) 811 final
            MELLÉKLET
            a következőhöz:
            Ajánlás A TANÁCS HATÁROZATA
            Irányelvek az Európai Unió és az Algériai Demokratikus és Népi Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol) és a súlyos bűncselekmények és a terrorizmus elleni küzdelemben illetékes algériai hatóságok közötti cseréjéről szóló megállapodásról folytatandó tárgyalásokhoz

               MELLÉKLET

               Irányelvek az Európai Unió és az Algériai Demokratikus és Népi Köztársaság közötti, a személyes adatoknak a Bűnüldözési Együttműködés Európai Uniós Ügynöksége (Europol) és a súlyos bűncselekmények és a terrorizmus elleni küzdelemben illetékes algériai hatóságok közötti cseréjéről szóló megállapodásról folytatandó tárgyalásokhoz

               A tárgyalások során a Bizottságnak az alábbiakban részletezett célkitűzések elérésére kell törekednie.

               (1)A megállapodás célja, hogy jogalapot biztosítson a személyes adatoknak az Europol és Algéria illetékes hatóságai közötti továbbításához annak érdekében, hogy támogassa és megerősítse az ország és a tagállamok illetékes hatóságainak tevékenységét, valamint kölcsönös együttműködésüket a súlyos nemzetközi bűncselekmények és terrorizmus megelőzése és leküzdése terén, ugyanakkor megfelelő biztosítékokat nyújtson a magánélet, a személyes adatok, valamint az egyének alapvető jogai és szabadságai védelme tekintetében.

               (2)A célhoz kötöttség érdekében a megállapodás alapján történő együttműködés kizárólag az (EU) 2016/794 rendelet 3. cikke alapján az Europol hatáskörébe tartozó bűncselekményekre és kapcsolódó bűncselekményekre (a továbbiakban együttesen: bűncselekmények) vonatkozik. Az együttműködésnek különösen a terrorizmus elleni küzdelmet, a radikalizálódás megelőzését, a szervezett bűnözés – konkrétan a migránscsempészés, a tűzfegyverek tiltott kereskedelme és a kábítószer-kereskedelem, valamint a kiberbűnözés – elleni küzdelmet kell céloznia.

               (3)A személyes adatoknak az Europol és az algériai illetékes hatóságok közötti cseréje tekintetében a megállapodásnak világosan és pontosan meg kell határoznia – állampolgárságra és lakóhelyre való tekintet nélkül – a személyes adatok védelmére, valamint az egyének alapvető jogaira és szabadságaira vonatkozó szükséges biztosítékokat és ellenőrzéseket.

               Különösen a következőket kell megemlíteni:

               a)Egyértelműen és pontosan meg kell határozni a személyes adatoknak a megállapodás keretében történő, a Felek általi kezelése céljait, amelyek a megállapodásban említett bűncselekmények és terrorizmus megelőzése és az ezek elleni küzdelem céljából az egyes esetekben szükséges mértéknél nem lehetnek szélesebb körűek.

               b)A megállapodással összhangban az Europol által továbbított személyes adatokat méltányosan, jogszerű módon és kizárólag azon célokra kell feldolgozni, amelyekre azokat továbbították. A megállapodás lehetőséget biztosít az Europol számára, hogy az adattovábbításkor jelezze a hozzáférésre vagy használatra vonatkozó korlátozásokat, ideértve az adatok továbbítását, törlését vagy megsemmisítését is. A személyes adatoknak megfelelőnek és relevánsnak kell lenniük, és az e célból szükséges mértékre kell korlátozódniuk. Pontosnak és naprakésznek kell lenniük. A személyes adatokat legfeljebb a továbbítás céljának eléréséhez szükséges ideig lehet megőrizni.

               c)Tilos a faji vagy etnikai hovatartozásra, a politikai véleményre, a vallási vagy világnézeti meggyőződésre, a szakszervezeti tagságra, a genetikai adatokra, valamint a személyek egészségére és szexuális életére vonatkozó adatok Europol általi továbbítása, kivéve, ha az – a megfelelő biztosítékok mellett – a megállapodásban említett bűncselekmények megelőzése vagy leküzdése érdekében az egyedi esetekben feltétlenül szükséges és arányos mértékű. A megállapodásnak konkrét biztosítékokat is tartalmaznia kell azon személyes adatok továbbítása tekintetében, amelyek a bűncselekmények áldozataira, a tanúkra vagy a bűncselekményekről információkat szolgáltatni képes egyéb személyekre, valamint a kiskorúakra vonatkoznak.

               d)A megállapodás a betekintési jogra, valamint a helyesbítéshez és a törléshez való jogra vonatkozó szabályok megállapításával biztosítja azon személyek érvényesíthető jogait, akiknek a személyes adatait kezelik, ideértve azokat a különleges indokokat, amelyek lehetővé teszik a szükséges és arányos korlátozásokat. A megállapodás továbbá közigazgatási és bírósági jogorvoslathoz való érvényesíthető jogot biztosít minden olyan személy számára, akiknek az adatait a megállapodás értelmében kezelik, és garantálja a hatékony jogorvoslatot.

               e)A megállapodás megállapítja a személyes adatok tárolására, felülvizsgálatára, helyesbítésére és törlésére, továbbá az adatnaplózás és dokumentálás céljából történő nyilvántartásra, valamint az egyének számára rendelkezésre bocsátandó információkra vonatkozó szabályokat. Emellett a személyes adatok automatizált feldolgozása tekintetében rendelkeznie kell a biztosítékokról.

               f)A megállapodás meghatározza azon kritériumokat, amelyek alapján az adatok forrásának megbízhatóságát és pontosságát fel kell tüntetni.

               g)A megállapodás magában foglalja a személyes adatok biztonságának a megfelelő technikai és szervezési intézkedések révén történő biztosítására vonatkozó kötelezettséget, ideértve, hogy kizárólag engedéllyel rendelkező személyek számára teszi lehetővé a személyes adatokhoz való hozzáférést. A megállapodás magában foglalja a megállapodás értelmében továbbított személyes adatokat érintő adatvédelmi incidens esetén az értesítési kötelezettséget is.

               h)Az Algéria illetékes hatóságaitól származó információknak Algéria más hatóságai felé történő továbbítása csak a megállapodás céljaira engedélyezhető, és azt a megfelelő feltételekhez és biztosítékokhoz kell kötni.

               i)Az Algéria illetékes hatóságaitól valamely harmadik ország hatóságai részére történő adattovábbításra a h) ponttal megegyező feltételeket kell alkalmazni, azzal a kiegészítő feltétellel, hogy az ilyen adattovábbítás csak olyan harmadik országok számára engedélyezhető, amelyek tekintetében az Europol az (EU) 2016/794 rendelet 25. cikkének (1) bekezdése alapján jogosult a személyes adatok továbbítására.

               j)A megállapodásnak biztosítania kell az adatvédelemért felelős egy vagy több független közhatóság által megvalósított felügyelet rendszerét, amelyek hatékony vizsgálati és beavatkozási hatáskörrel rendelkeznek a személyes adatokat/kicserélt információkat felhasználó algériai közhatóságok feletti felügyelet gyakorlására, valamint a bírósági eljárásokban való részvételre. A független hatóságok hatáskörrel rendelkeznek különösen a személyes adataik felhasználásával kapcsolatban az egyénektől érkező panaszok elbírálására. A személyes adatokat felhasználó közhatóságok felelősek a személyes adatok védelmére vonatkozó – a megállapodás szerinti – szabályok betartásáért.

               (4)A megállapodás az értelmezése és alkalmazása tekintetében hatékony vitarendezési mechanizmust hoz létre annak biztosítására, hogy a Felek betartsák a kölcsönösen elfogadott szabályokat.

               (5)A megállapodásnak a hatálybalépésre és érvényességre vonatkozó rendelkezést, valamint egy olyan rendelkezést kell tartalmaznia, amely szerint valamelyik Fél megszüntetheti vagy felfüggesztheti a megállapodást.

               (6)A megállapodás szükség esetén záradékot tartalmazhat annak területi alkalmazásának kezelésére vonatkozóan.

               (7)A megállapodás rendelkezéseket tartalmazhat a megállapodás nyomon követésére és időszakos értékelésére vonatkozóan.

               (8)E tárgyalásokkal összefüggésben a Bizottság támogatja Algériának az Európa Tanácsnak a személyes adatok gépi feldolgozása során az egyének védelméről szóló egyezményéhez (a továbbiakban: 108. sz. egyezmény) való csatlakozását.

               (9)A megállapodás angol, bolgár, cseh, dán, észt, finn, francia, görög, holland, horvát, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven egyaránt hiteles, és egy erre a célra beiktatott záradékot tartalmaz.


               EURÓPAI BIZOTTSÁG
            Brüsszel, 2017.12.20.
            COM(2017) 798 final
            Ajánlás
            A TANÁCS HATÁROZATA
            az Európai Unió és a Jordán Hásimita Királyság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes jordániai hatóságok között a súlyos bűncselekmények és a terrorizmus elleni küzdelem céljából történő cseréjéről szóló megállapodásra vonatkozó tárgyalások megkezdésére való felhatalmazásról

               INDOKOLÁS

               1.A JAVASLAT HÁTTERE

               A globalizált világban, ahol a súlyos bűncselekmények és a terrorizmus egyre inkább transznacionálissá és sokrétűbbé válnak, a polgárok biztonsága érdekében a bűnüldöző hatóságoknak teljes mértékben fel kell készülniük a külső partnerekkel való együttműködésre. Az Europol számára ezért lehetővé kell tenni, hogy a feladatai ellátásához szükséges mértékben személyes adatokat cseréljen harmadik országok bűnüldözési hatóságaival.

               Az (EU) 2016/794 rendelet
                  1
                2017. május 1-i hatálybalépése óta és a Szerződés értelmében a Bizottság az Unió nevében felelős a személyes adatoknak az Europollal folytatott cseréjére vonatkozóan a harmadik országokkal megkötendő nemzetközi megállapodások tárgyalásáért. Amennyiben ez szükséges a feladatainak ellátásához, az Europol a személyes adatok cseréjéhez önmagukban jogi alapot nem képező munkamegállapodások és igazgatási megállapodások révén együttműködési kapcsolatokat alakíthat ki és tarthat fenn harmadik országokkal.

               Figyelembe véve az európai biztonsági stratégiában
                  2
               , a Tanács következtetéseiben
                  3
                és a globális stratégiában
                  4
                vázolt politikai stratégiát, a bűnüldöző hatóságok operatív igényeit EU-szerte, valamint az e területen való szorosabb együttműködés lehetséges előnyeit, a Bizottság szükségesnek tartja, hogy rövid távon tárgyalásokat kezdjen nyolc országgal, amint azt a valódi és hatékony biztonsági unió előkészítése terén elért eredményekről szóló 11. jelentés
                  5
                is megállapította.

               A Bizottság az Europol operatív igényeit figyelembe véve értékelte a prioritást élvező országokat. A 2016–2020 közötti időszakra szóló Europol stratégia a mediterrán térséget a megerősített partnerségek prioritásaként határozza meg
                  6
               . Az Europol 2017–2020 közötti időszakra vonatkozó külső stratégiája hangsúlyozza továbbá az Europol és a Közel-Kelet/Észak-Afrika közötti szorosabb együttműködés szükségességét a jelenlegi, a terrorfenyegetettség és a migrációval kapcsolatos kihívások
                  7
                miatt.

               Az Europol a régió országaival még nem kötött semmilyen megállapodást.

               Ezen ajánlás kifejezetten a Jordániával folytatott tárgyalásokra vonatkozik, jóllehet minden közel-keleti/észak-afrikai országgal való együttműködést az egész régió összefüggésében kell szemlélni. A régió jelenlegi instabilitása – különösen a szíriai és iraki helyzet – jelentős hosszú távú biztonsági fenyegetést jelent az EU számára, amellyel sürgősen foglalkozni kell. Ez egyaránt érinti a terrorizmus és az ahhoz kapcsolódó szervezett bűnözés
                  8
                elleni hatékony küzdelmet, valamint a migrációval kapcsolatos kihívásokat, melyek közé tartozik az irreguláris migráció és az emberkereskedelem elősegítése. A helyi bűnüldözéssel való együttműködés kulcsfontosságú e kihívások kezelése szempontjából.

               Mindeközben a tűzfegyverek kereskedelme elleni küzdelem terén zajló információcsere és közös bűnüldözési operatív intézkedések javítását célzó közös fellépések meghatározásáról szóló szakmai párbeszédek alapján az EU már megállapodást kötött Jordániával az érintett bűnüldözési ügynökségei közötti együttműködés mélyítését, a releváns regionális és/vagy kétoldalú programok keretében a kapacitásépítéshez nyújtott támogatás biztosítását, valamint az operatív intézkedések egy közösen elfogadott keretrendszerben
                  9
                való kidolgozását célzó fellépések jegyzékéről. Jordánia bizonyította érdeklődését a terrorizmus elleni küzdelem terén az uniós bűnüldözéssel való együttműködés iránt, különösen a CEPOL által nyújtott képzések és a terrorizmus finanszírozása elleni küzdelem tekintetében. Ezen eszmecserék azonban nem terjednek ki a személyes adatok továbbítására.

               Politikai háttér

               Jordánia az EU kulcsfontosságú partnere, különösen a közel-keleti stabilitás, a mérsékletesség és a vallási tolerancia elősegítése terén. Az EU és Jordánia között számos ágazatban erős partnerség áll fenn, és a feleket 2002 óta társulási megállapodás köti össze (a kiemelt státusz 2010 óta).

               Jordánia súlyos gazdasági, társadalmi és biztonsági kihívásokkal küzd. Jordánia konkrétan több mint 650 000 nyilvántartásba vett szíriai menekültnek (ami a szíriai konfliktus előtt a jordániai lakosság kb. 10 %-át jelentette), valamint más menekültcsoportoknak ad otthont.

               2016 decemberében az EU és Jordánia elfogadták az EU–Jordánia partnerségi prioritásokat és a 2016–2018 közötti EU–Jordánia megállapodást. A partnerségi prioritásokon keresztül az EU és Jordánia megerősítették azon célkitűzésüket, hogy elmélyítsék az egymással fenntartott kapcsolataikat, egy olyan stratégiai menetrendet kialakítva, amelynek egyik pillére a régió stabilitása és biztonsága, ideértve a terrorizmus elleni küzdelem tekintetében folytatott együttműködés megszilárdítását. Az EU és Jordánia különösen elkötelezték magukat a konkrét együttműködés és információcsere fokozása mellett annak érdekében, hogy a jogállamiságon belül kezeljék a terrorizmussal, az erőszakos szélsőségességgel és a radikalizálódással kapcsolatos kihívásokat.

               Az EU–Jordánia megállapodás kölcsönös kötelezettségvállalásokat tartalmaz, amelyek révén mindkét fél eleget tesz a 2016. februári londoni konferencia során Szíria és a régió támogatása érdekében tett vállalásoknak. E kötelezettségvállalásokat a „Szíria és a térség jövőjének támogatása” elnevezésű 2017. április 5-i brüsszeli konferencia alkalmából megújították, többek között annak érdekében, hogy a szíriai konfliktus hatásai fényében megerősítsék Jordánia rezilienciáját.

               Az EU–Jordánia megállapodásban említett 2016. március 15-i, a terrorizmus elleni küzdelemmel/a megerősített biztonsággal foglalkozó, az EU és Jordánia által szervezett munkaértekezleten az EU és Jordánia megállapodott abban, hogy három területen folytatják a munkát: az erőszakos szélsőségesség elleni fellépés; a terrorizmus finanszírozása elleni küzdelem; a légi és határbiztonság, többek között az uniós szakosított intézmények bevonása révén. Az EU és Jordánia arról is megállapodtak, hogy az emberkereskedelem, a külföldi terrorista harcosok és a tűzfegyverek-csempészet okozta kihívások leküzdése érdekében növeljék az együttműködést.

               Az EU és Jordánia a terrorizmus elleni küzdelem világfórumának és a Dáis elleni nemzetközi koalíciónak
                  10
                is tagjai. Az uniós finanszírozásban részesülő, a vegyi, biológiai, radiológiai és nukleáris kockázatok mérséklésével foglalkozó regionális uniós kiválósági központok egyike Ammanban található.

               Operatív szükségletek

               A súlyos és szervezett bűnözés általi fenyegetettség értékelésében
                  11
                és a terrorizmus európai uniós helyzetéről és tendenciáiról szóló 2017. évi jelentésben
                  12
                szereplő adatok, valamint többek között az Europol belső szakértői ismeretei alapján a Jordániával folytatott együttműködésre különösen a következő bűnözési jelenségek leküzdése érdekében van szükség:

               Terrorizmus: Szíria és Irak destabilizálódása, a Dáis és más terrorista csoportok terjeszkedése közvetlen biztonsági veszélyt jelentenek a korábban már terrorista csoportok célpontjává vált Libanon és az EU számára. Az európai és jordániai terroristák kifejezetten azért utaztak Szíriába, Irakba és más konfliktus által sújtott területekre, hogy kiképzésben részesüljenek és harcoljanak. A szorosabb bűnüldözési együttműködés – ideértve a személyes adatok cseréjét – hozzájárul majd a terrorizmussal gyanúsított személyek felkutatásához és büntetőeljárás alá vonásához, továbbá a terroristák utazásának (ideértve a migrációs áramlásokba való beszivárgásuk vagy más konfliktus sújtotta térségekbe történő áttelepülésük kockázatát) és a terrorizmus finanszírozásának megelőzéséhez.

               Tűzfegyverek kereskedelme: Az EU és Jordánia között együttműködés alakult ki a tűzfegyverek kérdésében, és megállapodást született egy munkaprogramról, amely magában foglalja a bevált módszereket, a képzést és a kapacitásépítést. Az együttműködés fokozásával a jobb információcsere és az ezt követő nyomozások iránti igény egyre inkább sürgetővé válik. Mivel Jordánia Szíriával határos, az ország fontos szerepet játszhat annak megelőzésében, hogy a tűzfegyverek eljussanak a fegyveres konfliktus sújtotta helyszínekre, valamint annak biztosításában, hogy a – különösen az EU-ba tartó – illegális szállítmányokat feltartóztassák.

               Migrációval kapcsolatos kihívások: A még mindig tartó szíriai konfliktus miatt számos migrációval kapcsolatos kihívás merül fel. A menekülttáborok környéke és a szíriai határvidék védtelen a tűzfegyver- és embercsempészettel, valamint a szexuális célú emberkereskedelemmel szemben. Aggodalomra ad okot, hogy jelentős számú szíriai gyermek van veszélynek kitéve, és így kiszolgáltatottá válhatnak a szervezett bűnözéssel szemben, mivel minimális hozzáférésük van az ellátási lehetőségekhez, mint például az oktatáshoz.

               Kábítószer-kereskedelem: A Közel-Kelet és Észak-Afrika a tiltott kábítószerek jelentős forrása, tranzitpontja és fogyasztója. Az északon található stabil ügyfélbázis és az országot keletről nyugat felé átszelő heroinútvonal miatt a régió hatással van a tiltott szerek előállítására és a tőlük való függőségre, ami egyúttal negatívan hat vissza a régióra is. 2016-ban az uniós finanszírozású kokainútvonal-program (AIRCOP komponens) Jordániában elindította a közös repülőtéri kábítószerkereskedelem-akadályozással foglalkozó csoportot (Joint Airport Interdiction Task Force Legal Authority).

               2.AZ AJÁNLÁS JOGI ELEMEI

               A Bűnüldözési Együttműködés Európai Uniós Ügynökségéről (Europol) szóló (EU) 2016/794 rendelet meghatározza az Europol jogi keretét, különösen annak céljait, feladatait, hatáskörét, az adatvédelmi biztosítékokat és a külső partnerekkel való együttműködés módjait.

               Ez az ajánlás összhangban áll az Europol-rendelet rendelkezéseivel.

               Ezen ajánlás célja, hogy a Tanács felhatalmazza a Bizottságot arra, hogy az EU nevében tárgyalásokat folytasson a jövőbeni megállapodásról. A Tanács számára a tárgyalások megkezdésének engedélyezésére vonatkozó jogalap az EUMSZ 218. cikkének (3) és (4) bekezdése.

               Az Európai Unió működéséről szóló szerződés 218. cikkével összhangban az Európai Unió és Jordánia közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes jordániai hatóságok között a súlyos bűncselekmények és a terrorizmus elleni küzdelem céljából történő cseréjéről szóló megállapodás tekintetében az Unió tárgyalójává a Bizottságot kell kijelölni.

               Ajánlás

               A TANÁCS HATÁROZATA

               az Európai Unió és a Jordán Hásimita Királyság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes jordániai hatóságok között a súlyos bűncselekmények és a terrorizmus elleni küzdelem céljából történő cseréjéről szóló megállapodásra vonatkozó tárgyalások megkezdésére való felhatalmazásról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre (EUMSZ) és különösen annak 218. cikke (3) és (4) bekezdésére,

               tekintettel az Európai Bizottság ajánlására,

               mivel:

               (1)Az (EU) 2016/794 európai parlamenti és tanácsi rendeletet
                  13
                2016. május 11-én fogadták el, és 2017. május 1-jétől kell alkalmazni.

               (2)E rendelet és különösen annak 25. cikke meghatározza a személyes adatoknak a Bűnüldözési Együttműködés Európai Uniós Ügynökségétől (Europol) a harmadik országok és nemzetközi szervezetek részére történő átadásának szabályait. Az Europol az Unió és egy adott harmadik ország között az EUMSZ 218. cikke alapján kötött nemzetközi megállapodás alapján továbbíthat személyes adatokat e harmadik ország hatósága számára az egyének magánéletének, alapvető jogainak és szabadságainak védelmére vonatkozó megfelelő biztosítékokról.

               (3)Tárgyalásokat kell kezdeni az Európai Unió és Jordán Hásimita Királyság közötti ilyen jellegű megállapodás megkötése céljából.

               (4)E megállapodás tiszteletben tartja az alapvető jogokat és tekintetbe veszi az Európai Unió Alapjogi Chartája által elismert elveket, így a Charta 7. cikkében elismert, a magánélet és a családi élet tiszteletben tartásához való jogot, a Charta 8. cikkében elismert, a személyes adatok védelméhez való jogot, valamint a Charta 47. cikkében elismert, a hatékony jogorvoslathoz és a tisztességes eljáráshoz való jogot. A megállapodást az említett jogoknak és elveknek megfelelően kell alkalmazni.

               ELFOGADTA EZT A HATÁROZATOT:

               1. cikk

               A Bizottság felhatalmazást kap arra, hogy az Unió nevében tárgyalásokat folytasson az Európai Unió és a Jordán Hásimita Királyság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes jordániai hatóságok között a súlyos bűncselekmények és a terrorizmus elleni küzdelem céljából történő cseréjéről.

               2. cikk

               A tárgyalási irányelveket a melléklet tartalmazza.

               3. cikk

               A tárgyalásokat a(z) [a Tanács által beillesztendő különbizottság]-gal egyeztetve kell lefolytatni.

               4. cikk

               Ennek a határozatnak a Bizottság címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A 2016. május 11-i (EU) 2016/794 rendelet (HL L 135., 2016.5.24., 53. o.).

                     (2)

                        COM(2015) 185 final.

                     (3)

                        10384/17. sz. tanácsi dokumentum, 2017. június 19.

                     (4)

                        Közös jövőkép, közös fellépés: Erősebb Európa  – Globális stratégia az Európai Unió kül- és biztonságpolitikájára vonatkozóan
                  http://europa.eu/globalstrategy/en

                     (5)

                        COM(2017) 608 final.

                     (6)

                        Az Europol 2016–2020 közötti stratégiája, amelyet az Europol igazgatótanácsa 2015. december 1-jén fogadott el,
                  https://www.europol.europa.eu/publications-documents/europol-strategy-2016-2020

                     (7)

                        Az Europol 2017–2020 közötti külső stratégiája, amelyet az Europol igazgatótanácsa 2015. december 13-án fogadott el, EDOC#865852v3.

                     (8)

                        Az Europol szerint a régióban elkövetett szervezett bűnözés a lőfegyverek tiltott kereskedelmét, a kábítószer-kereskedelmet, a pénzügyi bűncselekményeket, többek között a pénzmosást és a kiberbűnözést is magában foglalja.

                     (9)

                        Ebben az összefüggésben számos kezdeményezés került a tűzfegyverekkel kapcsolatos prioritások közé a súlyos és szervezett bűnözésre vonatkozó uniós szakpolitikai ciklus részeként, valamint „Az európai biztonsági stratégia megvalósítása: uniós cselekvési terv a tűzfegyverek és robbanóanyagok tiltott kereskedelme és használata ellen” című, 2015. december 2-i bizottsági közleményben (COM(2015) 624 final).

                     (10)

                        Jordánia a külföldi terrorista harcosokkal foglalkozó munkacsoport társelnöke.

                     (11)

                  https://www.europol.europa.eu/socta/2017

                     (12)

                  https://www.europol.europa.eu/sites/default/files/documents/tesat2017.pdf

                     (13)

                        Az Európai Parlament és a Tanács (EU) 2016/794 rendelete (2016. május 11.) a Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről (HL L 135., 2016.5.24., 53. o.).

    ---documentbreak---

               EURÓPAI BIZOTTSÁG
            Brüsszel,2017.12.20.
            COM(2017) 798 final
            MELLÉKLET
            a következőhöz:
            Javaslat – A TANÁCS HATÁROZATA
            az Európai Unió és a Jordán Hásimita Királyság közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint az illetékes jordániai hatóságok között a súlyos bűncselekmények és a terrorizmus elleni küzdelem céljából történő cseréjéről szóló megállapodásra vonatkozó tárgyalások megkezdésére való felhatalmazásról

               MELLÉKLET

               Irányelvek az Európai Unió és a Jordán Hásimita Királyság közötti, a személyes adatoknak a Bűnüldözési Együttműködés Európai Uniós Ügynöksége (Europol) és a súlyos bűncselekmények és a terrorizmus elleni küzdelemben illetékes jordániai hatóságok közötti cseréjéről szóló megállapodásról folytatandó tárgyalásokhoz

               A tárgyalások során a Bizottságnak az alábbiakban részletezett célkitűzések elérésére kell törekednie.

               (1)A megállapodás célja, hogy jogalapot biztosítson a személyes adatoknak az Europol és Jordánia illetékes hatóságai közötti továbbításához annak érdekében, hogy támogassa és megerősítse az ország és a tagállamok illetékes hatóságainak tevékenységét, valamint kölcsönös együttműködésüket a súlyos nemzetközi bűncselekmények és terrorizmus megelőzése és leküzdése terén, ugyanakkor megfelelő biztosítékokat nyújtson a magánélet, a személyes adatok, valamint az egyének alapvető jogai és szabadságai védelme tekintetében.

               (2)A célhoz kötöttség érdekében a megállapodás alapján történő együttműködés kizárólag az (EU) 2016/794 rendelet 3. cikke alapján az Europol hatáskörébe tartozó bűncselekményekre és kapcsolódó bűncselekményekre (a továbbiakban együttesen: bűncselekmények) vonatkozik. Az együttműködésnek különösen a terrorizmus elleni küzdelmet, a radikalizálódás megelőzését, a szervezett bűnözés – nevezetesen a tűzfegyverek tiltott kereskedelme, a migránscsempészés, a kábítószer-kereskedelem és a kiberbűnözés – elleni küzdelmet kell céloznia.

               (3)A személyes adatoknak az Europol és a jordániai illetékes hatóságok közötti cseréje tekintetében a megállapodásnak világosan és pontosan meg kell határoznia – állampolgárságra és lakóhelyre való tekintet nélkül – a személyes adatok védelmére, valamint az egyének alapvető jogaira és szabadságaira vonatkozó szükséges biztosítékokat és ellenőrzéseket.

               Különösen a következőket kell megemlíteni:

               (a)Egyértelműen és pontosan meg kell határozni a személyes adatoknak a megállapodás keretében történő, a felek általi kezelése céljait, amelyek a megállapodásban említett bűncselekmények és terrorizmus megelőzése és az ezek elleni küzdelem céljából az egyes esetekben szükséges mértéknél nem lehetnek szélesebb körűek.

               (b)A megállapodással összhangban az Europol által továbbított személyes adatokat méltányosan, jogszerű módon és kizárólag azon célokra kell feldolgozni, amelyekre azokat továbbították. A megállapodás lehetőséget biztosít az Europol számára, hogy az adattovábbításkor jelezze a hozzáférésre vagy használatra vonatkozó korlátozásokat, ideértve az adatok továbbítását, törlését vagy megsemmisítését is. A személyes adatoknak megfelelőnek és relevánsnak kell lenniük, és az e célból szükséges mértékre kell korlátozódniuk. Pontosnak és naprakésznek kell lenniük. A személyes adatokat legfeljebb a továbbítás céljának eléréséhez szükséges ideig lehet megőrizni.

               (c)Tilos a faji vagy etnikai hovatartozásra, a politikai véleményre, a vallási vagy világnézeti meggyőződésre, a szakszervezeti tagságra, a genetikai adatokra, valamint a személyek egészségére és szexuális életére vonatkozó adatok Europol általi továbbítása, kivéve, ha az – a megfelelő biztosítékok mellett – a megállapodásban említett bűncselekmények megelőzése vagy leküzdése érdekében az egyedi esetekben feltétlenül szükséges és arányos mértékű. A megállapodásnak konkrét biztosítékokat is tartalmaznia kell azon személyes adatok továbbítása tekintetében, amelyek a bűncselekmények áldozataira, a tanúkra vagy a bűncselekményekről információkat szolgáltatni képes egyéb személyekre, valamint a kiskorúakra vonatkoznak.

               (d)A megállapodás a betekintési jogra, valamint a helyesbítéshez és a törléshez való jogra vonatkozó szabályok megállapításával biztosítja azon személyek érvényesíthető jogait, akiknek a személyes adatait kezelik, ideértve azokat a különleges indokokat, amelyek lehetővé teszik a szükséges és arányos korlátozásokat. A megállapodás továbbá közigazgatási és bírósági jogorvoslathoz való érvényesíthető jogot biztosít minden olyan személy számára, akiknek az adatait a megállapodás értelmében kezelik, és garantálja a hatékony jogorvoslatot.

               (e)A megállapodás megállapítja a személyes adatok tárolására, felülvizsgálatára, helyesbítésére és törlésére, továbbá az adatnaplózás és dokumentálás céljából történő nyilvántartásra, valamint az egyének számára rendelkezésre bocsátandó információkra vonatkozó szabályokat. Emellett a személyes adatok automatizált feldolgozása tekintetében rendelkeznie kell a biztosítékokról.

               (f)A megállapodás meghatározza azon kritériumokat, amelyek alapján az adatok forrásának megbízhatóságát és pontosságát fel kell tüntetni.

               (g)A megállapodás magában foglalja a személyes adatok biztonságának a megfelelő technikai és szervezési intézkedések révén történő biztosítására vonatkozó kötelezettséget, ideértve, hogy kizárólag engedéllyel rendelkező személyek számára teszi lehetővé a személyes adatokhoz való hozzáférést. A megállapodás magában foglalja a megállapodás értelmében továbbított személyes adatokat érintő adatvédelmi incidens esetén az értesítési kötelezettséget is.

               (h)A Jordánia illetékes hatóságaitól származó információknak Jordánia más hatóságai felé történő továbbítása csak a megállapodás céljaira engedélyezhető, és azt a megfelelő feltételekhez és biztosítékokhoz kell kötni.

               (i)A Jordánia illetékes hatóságaitól valamely harmadik ország hatóságai részére történő adattovábbításra a h) ponttal megegyező feltételeket kell alkalmazni, azzal a kiegészítő feltétellel, hogy az ilyen adattovábbítás csak olyan harmadik országok számára engedélyezhető, amelyek tekintetében az Europol az (EU) 2016/794 rendelet 25. cikkének (1) bekezdése alapján jogosult a személyes adatok továbbítására.

               (j)A megállapodásnak biztosítania kell az adatvédelemért felelős egy vagy több független hatóság által megvalósított felügyelet rendszerét, amelyek hatékony vizsgálati és beavatkozási hatáskörrel rendelkeznek a személyes adatokat/kicserélt információkat felhasználó jordániai hatóságok feletti felügyelet gyakorlására, valamint a bírósági eljárásokban való részvételre. A független hatóságok hatáskörrel rendelkeznek különösen a személyes adataik felhasználásával kapcsolatban az egyénektől érkező panaszok elbírálására. A személyes adatokat felhasználó hatóságok felelősek a személyes adatok védelmére vonatkozó – a megállapodás szerinti – szabályok betartásáért.

               (4)A megállapodás az értelmezése és alkalmazása tekintetében hatékony vitarendezési mechanizmust hoz létre annak biztosítására, hogy a felek betartsák a kölcsönösen elfogadott szabályokat.

               (5)A megállapodásnak a hatálybalépésre és érvényességre vonatkozó rendelkezést, valamint egy olyan rendelkezést kell tartalmaznia, amely szerint valamelyik fél megszüntetheti vagy felfüggesztheti a megállapodást.

               (6)A megállapodás szükség esetén a területi hatályára vonatkozó záradékot is tartalmazhat.

               (7)A megállapodás rendelkezéseket tartalmazhat a megállapodás nyomon követésére és időszakos értékelésére vonatkozóan.

               (8)E tárgyalásokkal összefüggésben a Bizottság támogatja Jordániának az Európa Tanácsnak a személyes adatok gépi feldolgozása során az egyének védelméről szóló egyezményéhez (108. sz. egyezmény) való csatlakozását.

               (9)A megállapodás angol, bolgár, cseh, dán, észt, finn, francia, görög, holland, horvát, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven egyaránt hiteles, és egy erre a célra beiktatott záradékot tartalmaz.